3. ลักษณะการประกอบธุรกิจ

3.1 ประวัติความเป็นมา พัฒนาการ และการเปลี่ยนแปลงที่สำคัญ

ประวัติความเป็นมา

บริษัท ซีเอ็ดยูเคชั่น จำกัด (มหาชน) (SE-EDUCATION Public Company Limited)
ได้จดทะเบียนจัดตั้ง เมื่อวันที่ 10 ตุลาคม พ.ศ. 2517 ด้วยทุนจดทะเบียน 99,000 บาท
โดยมีวัตถุประสงค์หลักในการดำเนินธุรกิจที่เอื้ออำนวยต่อการศึกษาหาความรู้
เพื่อพัฒนาความรู้ความสามารถของคนไทย ในสาขาที่จำเป็นต่อการพัฒนาประเทศ
โดยกลุ่มผู้เริ่มก่อตั้งทั้งหมดประกอบด้วย วิศวกรไฟฟ้า 10 คน
ที่จบการศึกษาจากคณะวิศวกรรมศาสตร์ จุฬาลงกรณ์มหาวิทยาลัย
ซึ่งต่างก็เคยมีประสบการณ์ในการทำกิจกรรมเผยแพร่ความรู้ จากชุมนุมวิชาการ
คณะวิศวกรรมศาสตร์ จุฬาลงกรณ์มหาวิทยาลัย ในขณะที่เป็นนิสิตมาแล้ว
และตระหนักดีว่าประเทศไทยยังขาดแคลนการพัฒนาสื่อความรู้เชิงวิชาการอยู่มาก

การเปลี่ยนแปลงผู้ถือหุ้นรายใหญ่ (ข้อมูล ณ วันปิดสมุดทะเบียน)

  ------------------------------------------- ------------ ------- ------------ ------- ------------ -------
  รายชื่อผู้ถือหุ้น                                  29 พ.ย. 53           2 ธ.ค. 52            28 พ.ย. 51   

                                              จำนวนหุ้น      %       จำนวนหุ้น      %       จำนวนหุ้น      %

  BROWN, SHIPLEY & CO. LIMITED                50,000,000   15.44   -            -       -            -

  KBL EUROPEAN PRIVATE BANKERS S.A.           -            -       50,000,000   15.44   -            -

  HSBC (SINGAPORE) NOMINEES PTE LTD.          -            -       -            -       43,000,000   13.27

  บริษัท จีเอ็มเอ็ม แกรมมี่ จำกัด (มหาชน)             42,422,200   13.10   42,422,200   13.10   42,422,200   13.10

  นายฤทธิ์ ธีระโกเมน                             23,008,782   7.10    23,008,782   7.10    23,008,782   7.10

  นายพงษ์ศักดิ์ ศิวะภัทรกำพล                        10,850,842   3.35    10,850,842   3.35    10,850,842   3.35

  บริษัท กรุงเทพประกันชีวิต จำกัด (มหาชน)            10,764,500   3.32    10,764,500   3.32    10,764,500   3.32

  หมายเหตุ :                                                                                          
  ผู้ลงทุนสามารถดูข้อมูลผู้ถือหุ้นที่เป็นปัจจุบันได้จากเว็บไซด์                                                          
  ของบริษัทฯ ก่อนการประชุมผู้ถือหุ้นประจำปี                                                                    
  ------------------------------------------- ------------ ------- ------------ ------- ------------ -------

บริษัทฯ ได้รับอนุญาตให้เป็นบริษัทจดทะเบียนในตลาดหลักทรัพย์แห่งประเทศไทย
ในภาคอุตสาหกรรมบริการ หมวดธุรกิจสื่อและสิ่งพิมพ์ (Media & Publishing) ตั้งแต่ปี พ.ศ.
2534 และแปลงสภาพเป็นบริษัทมหาชน เมื่อวันที่ 29 เมษายน พ.ศ. 2536 ปัจจุบัน บริษัทฯ
มีชื่อเรียกสั้นๆ ซึ่งเป็นที่รู้จักกันอย่างแพร่หลาย คือ ซีเอ็ด (SE-ED) ซึ่งย่อมาจากคำเต็มว่า
Science, Engineering and EDucation

ในระยะเริ่มแรก บริษัทฯ ผลิตวารสารรายเดือน เซมิคอนดักเตอร์อิเล็กทรอนิกส์
และเป็นผู้แทนจำหน่ายอุปกรณ์อิเล็กทรอนิกส์จากต่างประเทศ

ในปี พ.ศ. 2521 เริ่มผลิตวารสารรายเดือน ทักษะฉบับวิทยาศาสตร์และเทคโนโลยี
ซึ่งเป็นวารสารทางด้านวิทยาศาสตร์และเทคโนโลยี สำหรับเยาวชนและผู้สนใจทั่วไป

ในปี พ.ศ. 2522 เริ่มผลิตวารสารรายเดือน มิติที่ 4
เพื่อเสริมสร้างจินตนาการและความคิดสร้างสรรค์ และกระตุ้นผู้ที่ไม่ชอบวิทยาศาสตร์หนักๆ
ให้หันมาสนใจวิทยาศาสตร์มากขึ้น

ในปี พ.ศ. 2523 เริ่มผลิตหนังสือวิชาการด้านวิศวกรรมศาสตร์และวิทยาศาสตร์ ออกจำหน่าย
ต่อมาได้ขยายสายงานผลิตออกมาเป็น ฝ่ายผลิตตำราและหนังสือเชิงวิชาการ

ในปี พ.ศ. 2526 ผลิตวารสารรายเดือน ไมโครคอมพิวเตอร์
และเริ่มผลิตหนังสือด้านไมโครคอมพิวเตอร์ออกจำหน่าย พร้อมๆ กันนี้ บริษัทฯ
ได้เริ่มผลิตหนังสือหมวดบริหาร / การจัดการ อย่างจริงจัง
โดยเน้นหนังสือที่สามารถช่วยคนทำงานให้ทำงานได้ดีขึ้น
มากกว่าจะเน้นหนังสือที่คาดว่าจะขายดีเพียงช่วงใดช่วงหนึ่งเท่านั้น

ในปี พ.ศ. 2528 บริษัทฯ เริ่มใช้ระบบการจัดจำหน่ายหนังสือแบบ Standing Order
ที่ดัดแปลงขึ้นให้เหมาะสมกับธุรกิจหนังสือของไทย และได้รวมวารสาร
ทักษะฉบับวิทยาศาสตร์และเทคโนโลยี และวารสาร มิติที่ 4 เข้าด้วยกัน
โดยเปลี่ยนชื่อใหม่เป็นวารสาร รู้รอบตัว ซึ่งต่อมาก็ได้เปลี่ยนรูปเล่มและเนื้อหาให้ทันสมัยมากขึ้น
และเปลี่ยนชื่อใหม่เป็น UpDATE ขณะเดียวกันบริษัทฯ ได้ขยายสายงานผลิต หนังสือส่งเสริมเยาวชน
ขึ้นมาอย่างจริงจัง เพื่อบุกเบิกหนังสือสาระความรู้สำหรับเยาวชน ซึ่งต่อมาในปี พ.ศ. 2529
วิทยาศาสตร์อ่านสนุก การ์ตูนชุดเสริมความรู้ชุดแรก
ก็ได้ออกวางตลาดและได้รับการตอบรับเป็นอย่างดี

บริษัทฯ บุกเบิกธุรกิจวารสารและหนังสือเชิงวิชาการ อย่างต่อเนื่องมาเป็นลำดับ
จนกลายเป็นสำนักพิมพ์สาระความรู้ชั้นนำ
และมีระบบจัดจำหน่ายที่เป็นที่ยอมรับว่าดีที่สุดในธุรกิจหนังสือ
และได้เริ่มบทบาทการเป็นผู้รับจัดจำหน่ายหนังสือให้กับสำนักพิมพ์อื่นที่ผลิตหนังสือประเภทใกล้เคียงกันด้วย

แม้ว่าบริษัทฯ จะมียอดขาย และมีการเติบโตอย่างน่าพอใจ
เมื่อเทียบกับอุตสาหกรรมหนังสือโดยเฉลี่ย โดยในขณะนั้น บริษัทฯ
เป็นสำนักพิมพ์ที่มียอดขายสูงสุดในระบบร้านหนังสือ และเป็นผู้จัดจำหน่ายหนังสือ รายใหญ่ที่สุดด้วย
แต่ก็พบว่ามีข้อจำกัดที่จำนวนร้านหนังสือที่ดีมีน้อยเกินไป ทำให้หนังสือที่บริษัทฯ ผลิตขึ้นมา
ไม่สามารถกระจายออกไป และได้รับการจัดวางอย่างเหมาะสมได้
ยอดขายที่ได้สำหรับหนังสือแต่ละเรื่อง จึงไม่สามารถทำได้มากขึ้นกว่าเดิมนัก

เมื่อทำการสำรวจต่อมา พบว่าร้านหนังสือเดิมไม่พร้อมจะขยายงาน
และไม่พร้อมจะปรับปรุงได้มากกว่าเดิมเท่าไรนัก ขณะที่ระยะเวลาดังกล่าว ศูนย์การค้ายุคใหม่
กำลังทยอยเปิดอย่างต่อเนื่อง โดยบริษัทฯ เชื่อมั่นว่าศูนย์การค้าเหล่านั้น
น่าจะเป็นแม่เหล็กที่ทำให้เกิดชุมชนขนาดใหญ่
และน่าจะทำให้พฤติกรรมของคนไทยเปลี่ยนแปลงวิถีสัญจรไป ดังนั้น
ถ้าจะทำให้คนไทยหาหนังสืออ่านได้ง่ายและสะดวกขึ้นจึงสมควรมีร้านหนังสือที่ดีในศูนย์การค้าเหล่านั้น
แต่เนื่องจากการลงทุนต้องใช้เงินลงทุนสูงมาก
และเป็นเรื่องที่ยังไม่เคยมีใครบุกเบิกอย่างจริงจังมาก่อน บริษัทฯ
จึงตัดสินใจที่จะเริ่มธุรกิจร้านหนังสือในศูนย์การค้าชั้นนำ
เพื่อไม่ให้กระทบกระเทือนกับร้านหนังสือเดิม ซึ่งส่วนมากอยู่ตามอาคารพาณิชย์

ดังนั้น ในไตรมาสที่ 3 ปี พ.ศ. 2533 บริษัทฯ
จึงยื่นเรื่องเข้าเป็นบริษัทจดทะเบียนในตลาดหลักทรัพย์แห่งประเทศไทย
และเริ่มโครงการร้านหนังสือ “ซีเอ็ดบุ๊คเซ็นเตอร์” ขึ้น เพื่อให้คนไทยได้มีโอกาสหาซื้อหนังสือดีๆ
ได้สะดวกขึ้น และเป็นการรองรับการเติบโตของตลาดหนังสือทั้งหมด
โดยมีทิศทางเน้นการเปิดร้านในศูนย์การค้าชั้นนำ ร้านซีเอ็ดบุ๊คเซ็นเตอร์ จะจำหน่ายหนังสือที่บริษัทฯ
ผลิตขึ้นเอง และหนังสือของสำนักพิมพ์อื่นด้วย เพื่อให้มีความสมบูรณ์ในฐานะร้านหนังสือทั่วไป
ซีเอ็ดบุ๊คเซ็นเตอร์ เปิดดำเนินการสาขาแรกในปลายปี พ.ศ.2534 ที่ศูนย์การค้าฟอร์จูนทาวน์
โดยเน้นการเป็น ศูนย์หนังสือสาระและบันเทิง สำหรับครอบครัวและคนทำงาน

ซีเอ็ดบุ๊คเซ็นเตอร์ เริ่มเปิดในซูเปอร์เซ็นเตอร์ เป็นครั้งแรกในไตรมาสที่ 3 ปี พ.ศ. 2539
ที่โลตัสซูเปอร์เซ็นเตอร์ สาขาพัทยา เพราะเห็นว่าซูเปอร์เซ็นเตอร์เป็นทิศทางใหม่ของธุรกิจค้าปลีก
ที่จะเพิ่มความสำคัญมากขึ้นในอนาคต
และจะเป็นทำเลที่เหมาะสมสำหรับธุรกิจร้านหนังสือในอนาคตระยะยาว
หลังจากที่ได้ปรับรูปแบบของซีเอ็ดบุ๊คเซ็นเตอร์ ให้เป็นโฉมใหม่ ที่เน้นการใช้สีสดใสให้ดูทันสมัยขึ้น
เน้นการออกแบบชั้นหนังสือที่สามารถผลิตได้ง่ายขึ้น และมีต้นทุนต่ำลง
เพื่อความรวดเร็วในการเปิดสาขาใหม่ และเน้นการพัฒนา ศูนย์กระจายหนังสือ (Book
Distribution Center) ให้มีขีดความสามารถที่จะรองรับปริมาณงานได้ถึง 600 สาขา โดยในปี
พ.ศ. 2549 ได้เพิ่มพื้นที่ศูนย์กระจายหนังสือ จากเดิมประมาณ 7,400 ตารางเมตร เป็นประมาณ
10,000 ตารางเมตร และในปลายปี พ.ศ. 2551 บริษัทฯ ได้เพิ่มพื้นที่คลังสินค้าขึ้นอีกประมาณ
3,000 ตารางเมตร เป็น 13,000 ตารางเมตร หรือเพิ่มพื้นที่ขึ้นประมาณ 30% นอกจากนี้ในปี
พ.ศ. 2553 บริษัทฯ ได้เพิ่มพื้นที่คลังสินค้า จากเดิม 13,000 ตารางเมตร เป็นประมาณ 15,000
ตารางเมตร ตลอดจนได้พัฒนาโมเดลของการอยู่รอด และการเติบโต
ที่ได้พัฒนาและทดลองใช้มาจนเหมาะสมแล้ว จึงทำให้ซีเอ็ดบุ๊คเซ็นเตอร์
มีความพร้อมในการเติบโตอย่างแข็งแรง และสามารถเปิดสาขาใหม่ๆ ได้อย่างรวดเร็ว ด้วยต้นทุน
และค่าใช้จ่ายดำเนินการที่ต่ำลง และมีโอกาสที่จะประสบความสำเร็จสูงขึ้น

นอกจากนั้น ยังพัฒนาความสัมพันธ์กับศูนย์การค้า และซูเปอร์เซ็นเตอร์ รายใหญ่ทุกราย
จนได้รับความไว้วางใจในฐานะพันธมิตรธุรกิจที่สำคัญของแต่ละแห่ง
ทำให้มีโอกาสพัฒนารูปแบบธุรกิจอย่างต่อเนื่อง ในปัจจุบันถือได้ว่า
ซีเอ็ดบุ๊คเซ็นเตอร์เป็นร้านหนังสือเครือข่าย (Chain Bookstores) ที่มีพัฒนาการอย่างต่อเนื่อง
และเติบโตอย่างรวดเร็ว จนเป็นเครือข่ายร้านหนังสือเต็มรูปแบบที่มียอดขายมากที่สุดในประเทศไทย
และเป็น แกนหลักของการเติบโตของบริษัทฯ ตั้งแต่ปี พ.ศ. 2540 เป็นต้นมา

ผลการดำเนินงานของบริษัทฯ เป็นที่น่าพอใจมาโดยตลอด
แต่เมื่อประเทศไทยประสบกับภาวะเศรษฐกิจที่ถดถอยอย่างรุนแรง จนเข้าขั้นวิกฤตหลังจากกลางปี
พ.ศ. 2540 เป็นต้นมา
ซึ่งก่อให้เกิดสภาพการปิดตัวของธุรกิจและการว่างงานเกิดขึ้นเป็นจำนวนมาก กำลังซื้อโดยรวมลดลง
ธุรกิจหนังสือโดยรวมได้รับผลกระทบอย่างรุนแรงด้วยเช่นกัน คู่ค้ารายใหญ่ของบริษัทฯ
หลายรายที่เป็นร้านหนังสือ ประสบปัญหาขาดทุนและขาด สภาพคล่องทางการเงินอย่างหนัก
ส่งผลทำให้บริษัทฯ ต้องสำรองเป็นหนี้สูญจำนวนมาก การที่กำลังซื้อของประชาชนโดยรวมลดลง
ร้านหนังสือชะลอการสั่งซื้อ และบริษัทฯ ระมัดระวังการปล่อยสินเชื่อ
เพื่อรักษาระดับหนี้สูญไม่ให้สูงเพิ่มขึ้น ตลอดจนการแข่งขันที่รุนแรงมากขึ้น
ต่างก็ส่งผลให้ยอดขายส่งสำหรับหนังสือที่บริษัทฯ ผลิตขึ้น รวมทั้งหนังสือที่บริษัทฯ
รับจัดจำหน่ายให้กับสำนักพิมพ์อื่น ไม่สามารถขายได้ตามที่ควรจะเป็น ประกอบกับยอดขายส่วนต่างๆ
ตกลงมากตามสภาวะเศรษฐกิจปี พ.ศ. 2541 จึงเป็นปีแรกที่บริษัทฯ ประสบปัญหาการขาดทุน
นับจากบริษัทฯ เข้าจดทะเบียนในตลาดหลักทรัพย์ฯ

อย่างไรก็ตาม การที่ได้ประสบกับปัญหาเศรษฐกิจที่รุนแรง ทำให้บริษัทฯ
ได้เริ่มทบทวนโครงสร้างธุรกิจของบริษัทฯ เพื่อให้มีความเข้มแข็งระยะยาว
มีการกระจายความเสี่ยงอย่างเหมาะสม และได้ปรับปรุงโครงสร้างทางการเงินอย่างจริงจัง
โดยได้เพิ่มทุนเพื่อรองรับปัญหาทางเศรษฐกิจที่ไม่แน่นอนไว้ในระดับหนึ่งในปี พ.ศ. 2541
และกำหนดมาตรการทางการเงินที่รัดกุม เพื่อให้บริษัทฯ
สามารถชำระเงินกู้ยืมระยะยาวจากสถาบันการเงินได้หมด
และมีสภาพคล่องทางการเงินที่เพียงพอที่จะขยายงานได้โดยไม่ติดขัด ดังนั้นภายในปี พ.ศ. 2542
บริษัทฯ จึงสามารถพลิกฟื้นสภาพการทำกำไรขึ้นมาได้อีก
จนมีสภาพคล่องทางการเงินอยู่ในระดับที่น่าพอใจ และขยายการเติบโตได้อย่างต่อเนื่อง

โดยในปี พ.ศ. 2544 ที่ประชุมใหญ่สามัญผู้ถือหุ้น ครั้งที่ 1/2544 เมื่อวันที่ 30 เมษายน พ.ศ.
2544 ได้มีมติอนุมัติการเพิ่มทุนจดทะเบียนของบริษัทฯ จำนวน 137,141,560 บาท โดยแบ่งเป็น

-   ใบสำคัญแสดงสิทธิที่เสนอขายแก่ผู้ถือหุ้นรายเดิม จำนวน 10,549,356 หุ้น
    โดยมีอัตราการใช้สิทธิของใบสำคัญแสดงสิทธิ 1 หน่วย สามารถซื้อหุ้นสามัญได้ 1 หุ้น
    ในราคาหุ้นละ 16.50 บาท ซึ่งใบสำคัญแสดงสิทธิมีอายุ 5 ปี นับแต่วันที่ออกใบสำคัญแสดงสิทธิ
    ซึ่งสามารถใช้สิทธิได้ทุก 3 เดือน และสามารถใช้สิทธิครั้งสุดท้ายในวันที่ 15 ธันวาคม พ.ศ.
    2549

-   ใบสำคัญแสดงสิทธิที่เสนอขายแก่กรรมการ พนักงาน และผู้รับช่วงซื้อหลักทรัพย์ จำนวน
    3,164,800 หุ้น โดยมีอัตราการใช้สิทธิของใบสำคัญแสดงสิทธิ 1 หน่วย
    สามารถซื้อหุ้นสามัญได้ 1 หุ้น ในราคาหุ้นละ 10 บาท
    ทั้งนี้ใบสำคัญแสดงสิทธิดังกล่าวจะแบ่งออกเป็น 5 ฉบับ ระยะเวลาการใช้สิทธิแต่ละฉบับห่างกัน
    1 ปี สามารถใช้สิทธิได้ทุก 3 เดือน
    โดยแต่ละฉบับสามารถใช้สิทธิซื้อหุ้นสามัญได้เป็นสัดส่วนร้อยละ 10, 10, 10, 30 และ 40
    ของจำนวนสิทธิที่ได้รับทั้งหมด ตามลำดับ และสามารถใช้สิทธิครั้งสุดท้ายในวันที่ 14 มกราคม
    พ.ศ. 2551

จากนั้นในปี พ.ศ. 2546 ที่ประชุมใหญ่สามัญผู้ถือหุ้นครั้งที่ 1/2546 เมื่อวันที่ 23 เมษายน พ.ศ.
2546 ได้มีมติอนุมัติให้เปลี่ยนแปลงมูลค่าที่ตราไว้ของหุ้น (การแตกมูลค่าหุ้น) จากเดิมมูลค่าหุ้นละ
10 บาท เป็นมูลค่าหุ้นละ 1 บาท โดยบริษัทฯ ได้ดำเนินการจดทะเบียนกับกระทรวงพาณิชย์
ตั้งแต่วันที่ 22 พฤษภาคม พ.ศ. 2546

นอกจากนี้ในปี พ.ศ. 2547 ที่ประชุมคณะกรรมการบริษัทฯ ครั้งที่ 1/2547 เมื่อวันที่ 4 กุมภาพันธ์
พ.ศ. 2547 ได้มีมติให้บริษัทฯ ซื้อหุ้นคืน โดยมีวัตถุประสงค์เพื่อบริหารทางการเงิน
เนื่องจากบริษัทฯ มีสภาพคล่องส่วนเกิน จำนวน 19,783,600 หุ้น (มูลค่ารวม 122.64 ล้านบาท
ราคาซื้อหุ้นคืนเฉลี่ย 6.20 บาท ต่อหุ้น) ซึ่งตามกฎกระทรวงว่าด้วยเรื่อง
“กำหนดหลักเกณฑ์และวิธีการว่าด้วยการซื้อหุ้นคืน
การจำหน่ายหุ้นที่ซื้อคืนและการตัดหุ้นที่ซื้อคืนของบริษัท” กำหนดให้บริษัทฯ
ต้องจำหน่ายหุ้นที่ซื้อคืนให้เสร็จสิ้นภายใน 3 ปี นับจากการซื้อหุ้นคืนเสร็จสิ้น โดยครบกำหนดในวันที่
11 กันยายน พ.ศ. 2550 ซึ่งบริษัทฯ
ไม่สามารถทำการขายหุ้นที่ซื้อคืนได้ตามเงื่อนไขของมติที่ประชุมคณะกรรมการ
ดังนั้นเพื่อให้เป็นไปตามข้อกำหนดในกฎกระทรวง ที่ประชุมคณะกรรมการบริษัทฯ ครั้งที่ 4/2550
วันที่ 19 กันยายน พ.ศ. 2550 จึงมีมติอนุมัติการลดทุนโดยวิธีตัดหุ้นที่ซื้อคืน จำนวน 19,783,600
หุ้น ส่งผลให้ทุนจดทะเบียนของบริษัท คงเหลือ 328,345,090 หุ้น โดยบริษัทฯ
ได้ทำการจดทะเบียนลดทุน ในวันที่ 24 ตุลาคม พ.ศ. 2550

ในปี พ.ศ. 2527 บริษัทฯ เข้าไปถือหุ้นร้อยละ 25 ในบริษัท เอ็ม แอนด์ อี จำกัด
ซึ่งมีทุนชำระแล้วเท่ากับ 400,000 บาท บริษัท เอ็ม แอนด์ อี จำกัด ประกอบธุรกิจเป็นสำนักพิมพ์
โดยเป็นผู้ผลิตวารสารเทคนิค และผลิตหนังสือวิชาชีพด้านวิศวกรรมศาสตร์ และมอบหมายให้บริษัทฯ
เป็นผู้จัดจำหน่ายหนังสือให้

ในปี พ.ศ. 2546 บริษัทฯ เข้าถือหุ้นร้อยละ 28.75 ในบริษัท เพลินพัฒน์ จำกัด (จัดตั้งขึ้นเมื่อวันที่
25 กันยายน พ.ศ. 2545) ซึ่งมีทุนชำระเต็มมูลค่าหุ้น เท่ากับ 80,000,000 บาท และในปี พ.ศ.
2548 บริษัทฯ ได้เพิ่มสัดส่วนการถือหุ้นเป็นร้อยละ 48.82
จากทุนจดทะเบียนและทุนชำระแล้วจำนวน 170,000,000 บาท ต่อมาในไตรมาส 4 ปี พ.ศ.
2552 คุณทนง โชติสรยุทธ์ กรรมการผู้จัดการ บริษัท ซีเอ็ดยูเคชั่น จำกัด (มหาชน)
ได้เข้าไปดำรงตำแหน่งรักษาการผู้อำนวยการของโรงเรียนเพลินพัฒนา
และได้ดำรงตำแหน่งผู้อำนวยการโรงเรียนเพลินพัฒนา ในปี พ.ศ. 2553 โดยบริษัท เพลินพัฒน์
จำกัด ประกอบกิจการโรงเรียนในนาม โรงเรียนเพลินพัฒนา ซึ่งตั้งอยู่บนถนนพุทธมณฑล สาย 2
เปิดสอนในระดับตั้งแต่เตรียมอนุบาล จนถึงมัธยมศึกษาปีที่ 6
โดยเริ่มเปิดรับนักเรียนอย่างเป็นทางการ ในปีการศึกษา 2547
ซึ่งถือเป็นการรวมตัวครั้งสำคัญของผู้ที่รักงานการศึกษากว่า 70 คน จากกลุ่มต่างๆ ได้แก่ พ่อแม่
ผู้ปกครอง คุณครู นักวิชาการ ผู้บริหารโรงเรียน
ร่วมกับองค์กรเอกชนที่มีบทบาทสำคัญในสถาบันครอบครัวและการศึกษา
เพื่อสร้างสรรค์โรงเรียนต้นแบบแนวคิดใหม่ ที่สามารถสร้างเยาวชนที่มีคุณภาพให้กับประเทศ

นอกจากนี้ในปี พ.ศ. 2551 บริษัทได้เปิดศูนย์การเรียนรู้ SE-ED Learning Center
บนพื้นที่ประมาณ 600 ตารางเมตร ที่อาคารจัตุรัสจามจุรี (Chamchuri Square)
ของจุฬาลงกรณ์มหาวิทยาลัย เพื่อรองรับการเติบโตของการจัดกิจกรรมเยาวชนในรูปแบบต่างๆ
มากขึ้นในอนาคต รวมทั้งการฝึกอบรมทางด้านวิชาชีพ
และกิจกรรมการพัฒนาศักยภาพของคนไทยในด้านต่างๆ แก่ผู้ที่สนใจทั่วไป

พัฒนาการ และการเปลี่ยนแปลงที่สำคัญในปี พ.ศ. 2553 ที่ผ่านมา

ในปี พ.ศ. 2553 บริษัทฯ ยังคงขยายธุรกิจตามทิศทางระยะยาว เพราะเชื่อมั่นว่าธุรกิจหนังสือ
และธุรกิจการศึกษา ยังมีโอกาสเติบโตได้อีกมาก โดยเน้นหนักที่การขยายสาขาของร้าน
ซีเอ็ดบุ๊คเซ็นเตอร์ อย่างต่อเนื่อง
และเน้นการเพิ่มบทบาทการเป็นผู้จัดจำหน่ายหนังสือและสำนักพิมพ์มากขึ้น
เพื่อให้สอดคล้องกับทิศทางการเติบโตของธุรกิจหนังสือในภาพรวม นอกจากนั้น บริษัทฯ
เน้นการพัฒนาระบบสารสนเทศ ระบบการสื่อสารระหว่างสาขาทั่วประเทศกับสำนักงานใหญ่
และศูนย์กระจายสินค้า เพื่อรองรับการให้บริการที่หลากหลายเพิ่มขึ้นในอนาคต
เพิ่มประสิทธิภาพการทำงาน และลดโอกาสการสูญเสียต่างๆ ลง

บริษัทฯ มีพัฒนาการ และการเปลี่ยนแปลงที่สำคัญในปี พ.ศ. 2553 ที่ผ่านมา
ที่นอกเหนือจากการดำเนินงานตามปกติ ดังนี้

-   บริษัทฯ ได้ขยายสาขาของร้านซีเอ็ดบุ๊คเซ็นเตอร์ เพิ่มขึ้นอย่างต่อเนื่อง
    และปรับปรุงสาขาเดิมที่มีศักยภาพให้ใหญ่ขึ้น มีประสิทธิภาพการขายดีขึ้น และทันสมัยเพิ่มขึ้น
    โดยมีรายละเอียดเบื้องต้นดังนี้

-   บริษัทฯ ได้เปิดสาขาของร้านซีเอ็ดบุ๊คเซ็นเตอร์เพิ่มขึ้น จำนวน 25 สาขา
    รวมเป็นสาขาที่ยังเปิดดำเนินการอยู่ ณ วันที่ 31 ธันวาคม พ.ศ. 2553 ทั้งสิ้น 348 สาขา
    และจุดขายทั้งสิ้นที่ยังเปิดดำเนินการอยู่จำนวน 33 จุดขาย

-   ปรับปรุงสาขาเดิมจำนวน 7 สาขา โดยบางส่วนมีการย้ายพื้นที่สาขาให้เหมาะสมขึ้น
    บางสาขาขยายพื้นที่เพิ่มขึ้นให้สอดคล้องกับความต้องการของชุมชนที่เพิ่มขึ้น
    บางสาขาปรับปรุงให้มีความทันสมัยและน่าเข้าใช้บริการมากขึ้น

-   โครงการศูนย์การเรียนรู้ SE-ED Learning Center ซึ่งได้เปิดอย่างเป็นทางการไป
    เมื่อเดือนกันยายน พ.ศ. 2551 ที่อาคารจัตุรัสจามจุรี สามย่าน ตรงข้ามวัดหัวลำโพง
    โดยมีวัตถุประสงค์เพื่อให้ความรู้ และแรงบันดาลใจกับเยาวชน และบุคคลทั่วไปในวงที่กว้างขึ้น
    โดยนอกจากจะจัดค่าย SE-ED Kiddy Camp ซึ่งเริ่มมาตั้งแต่ปี พ.ศ. 2545
    ให้มีจำนวนค่ายให้เลือกมากขึ้นระหว่างช่วงปิดเทอมแล้ว ยังเพิ่มเติมหลักสูตรอื่นๆ ในวันหยุด
    โดยในปี พ.ศ. 2553 บริษัทฯ จัดอบรมที่ศูนย์การเรียนรู้ SE-ED Learning Center
    ไปแล้ว 59 ครั้ง โดยแบ่งเป็น การจัดหลักสูตรสำหรับเยาวชนในวันหยุดและหลังเลิกเรียน 18
    ครั้ง ได้แก่ นักประดิษฐ์หุ่นยนต์เตะฟุตบอล, Brain-Based English Day Camp, หลักสูตร
    คณิตศาสตร์, นักสร้างเกมคอมพิวเตอร์รุ่นเยาว์, หลักสูตรศิลปะ, กิจกรรมมหัศจรรย์ 1 to 5
    ไม่มีใครในโลกเล่นเปียโนไม่ได้ และการจัดหลักสูตรสัมมนาสำหรับบุคคลทั่วไป 41 ครั้ง ได้แก่
    การออกแบบติดตั้งกล้องเน็ตเวิร์ก, การออกแบบและประยุกต์ใช้งานโซล่าเซลล์, CSS for
    Modern Web Design, หลักสูตรถ่ายภาพขั้นพื้นฐานการควบคุมกล้อง,
    หลักสูตรรวยทะลุเลนส์, พื้นฐานการถ่ายภาพ Dramatic, การสร้าง eBook / eMagazine
    และการสร้างเว็บไซต์แบบสำเร็จรูปด้วย Joomla CMS เป็นต้น

-   ติดตั้งระบบ SE-ED Channel ซึ่งเป็นระบบการควบคุมเสียง และภาพ จากสำนักงานใหญ่
    ไปยังสาขาต่างๆ ทั่วประเทศ ผ่านระบบสื่อสารทางไกลที่บริษัทฯ
    ได้ติดตั้งไปเรียบร้อยทั้งหมดแล้ว เริ่มใช้งานจริงได้ตั้งแต่กลางปี พ.ศ. 2551 โดยในปี พ.ศ.
    2553 ที่ผ่านมาบริษัทได้ดำเนินการติดตั้งเพิ่มเติมอย่างต่อเนื่อง จนปัจจุบันมีสาขาที่ติดตั้งระบบ
    SE-ED Channel ไปแล้วกว่า 330 สาขา โดยระบบนี้จะช่วยการประชาสัมพันธ์สินค้า
    และบริการต่างๆ ที่สาขามีให้ลูกค้าทราบ รวมทั้งใช้ในการฝึกอบรม และการสื่อสารต่างๆ
    ระหว่างสาขากับสำนักงานใหญ่ด้วย

-   จัดงานแถลงข้อมูล “ที่สุดในธุรกิจหนังสือ ปี 2552 Grow Together” เมื่อวันพุธที่ 10
    กุมภาพันธ์ พ.ศ. 2553 ณ ห้องประชุมศาสตราจารย์สังเวียน อินทรวิชัย
    ตลาดหลักทรัพย์แห่งประเทศไทย โดยมีวัตถุประสงค์เพื่อเป็นการเผยแพร่ข้อมูลในธุรกิจหนังสือ
    และแนวโน้มของธุรกิจหนังสือ
    แก่คู่ค้าและผู้ที่สนใจทั่วไปได้สามารถนำข้อมูลไปปรับใช้ในการวางแผนการดำเนินธุรกิจหนังสือให้เข้ากับแนวโน้มของธุรกิจต่อไป
    และยังร่วมประกาศให้ความเชื่อมั่นว่า “เราจะร่วมเติบโต และก้าวไปข้างหน้าด้วยกัน
    เพื่อร่วมกัน มุ่งมั่นที่จะทำให้ คนไทยเก่งขึ้น” โดยภายในงานมีสำนักพิมพ์
    ผู้จัดจำหน่ายที่เป็นคู่ค้า และสื่อมวลชนสนใจเข้าร่วมงานกว่า 345 คน

-   เริ่มจัดงาน Events อย่างเต็มรูปแบบ ตั้งแต่ช่วงปลายเดือน ตุลาคม พ.ศ. 2553 โดยทีม
    SBC’s Events ซึ่งมีวัตถุประสงค์เพื่อสร้างยอดขาย, การประชาสัมพันธ์
    ให้รู้จักซีเอ็ดบุ๊คเซ็นเตอร์ที่เป็นร้านหนังสือเต็มรูปแบบ จนสามารถพูดติดปากได้ว่า
    “คิดถึงหนังสือ คิดถึงซีเอ็ดบุ๊คเซ็นเตอร์” รวมถึงการสร้างสายสัมพันธ์
    ระหว่างเพื่อนสำนักพิมพ์, ผู้บริหารท้องถิ่น, ครู อาจารย์ ตลอดจนลูกค้าที่ให้การสนับสนุนทุกคน

-   การปรับปรุงโครงการ “สั่งวันนี้ พรุ่งนี้ได้”
    ซึ่งเป็นโครงการปรับปรุงระบบการรับการสั่งซื้อหนังสือ และสินค้าอื่นผ่านทางสาขา
    หรือผ่านทาง www.se-ed.com ให้ได้รับสินค้าเร็วที่สุด และเป็นจุดได้เปรียบในการแข่งขัน
    และเพื่อเป็นการสนองตอบแนวคิด “ร้านเล็กเหมือนร้านใหญ่”
    เพื่อให้แน่ใจว่าลูกค้ามาแล้วจะได้สิ่งที่ต้องการกลับไปแน่นอน สำหรับโครงการ “สั่งวันนี้
    พรุ่งนี้ได้” ได้รับการปรับปรุงมาอย่างต่อเนื่อง ตั้งแต่ช่วงต้นปี พ.ศ. 2553
    จนสามารถส่งสินค้าได้ทันตามกำหนดแล้วประมาณ 99% ในสิ้นปี พ.ศ. 2553

-   โครงการ “SE-ED Enjoy Reading เพื่อน้อง”
    เป็นโครงการเพื่อสนับสนุนให้นักเรียนไทยเก่งภาษาอังกฤษโดยผ่านการอ่านหนังสืออ่านนอกเวลาภาษาอังกฤษ
    โดยนำเงินจาก
    “โครงการเงินทอนเพื่อน้อง” ที่ลูกค้าร้านหนังสือซีเอ็ดบุ๊คเซ็นเตอร์ร่วมบริจาคในการจัดหาหนังสือและสื่อที่ดี
    ให้กับโรงเรียนที่ขาดแคลนทั่วประเทศ โดยในปี พ.ศ. 2553 บริษัทฯ
    ได้จัดปฐมนิเทศให้กับโรงเรียนในภาคเหนือ, ภาคใต้ และภาคตะวันออก เฉียงเหนือ รวมกว่า
    70 โรงเรียน ที่สมัครร่วมโครงการฯ ดังกล่าว ทั้งนี้ทุกโรงเรียนที่เข้าร่วมโครงการฯ
    จะได้รับการสนับสนุนหนังสืออ่านนอกเวลาภาษาอังกฤษชุด SE-ED Enjoy Reading
    และการติดตามและประเมินผลความรู้ด้านภาษาอังกฤษ ตลอดระยะเวลา 2 ภาคเรียน หรือ 1
    ปีการศึกษา อย่างต่อเนื่องจากบริษัทฯ

-   โครงการ “4 ภาคสานฝันปั้นเด็กไทยเก่งอังกฤษ 2553” (Total Solution to English
    Proficiency 2010) สำหรับในปีนี้ โครงการได้ขยายวัตถุประสงค์
    และจัดกิจกรรมให้ครอบคลุมบุคลากรกลุ่มเป้าหมายที่เกี่ยวข้องกับการสร้างเด็กไทยให้เก่งอังกฤษด้วยการจัดกิจกรรมสัมมนาเชิงวิชาการ
    การอบรมเชิงปฏิบัติการด้านเทคนิคการสอน สำหรับครู อาจารย์
    และผู้บริหารสถาบันการศึกษาตั้งแต่ระดับประถมศึกษาจนถึงระดับมัธยมปลาย
    โดยไม่เสียค่าใช้จ่าย พร้อมกันนี้ได้จัดกิจกรรมแข่งขันแปลสำหรับนักเรียนมัธยมปลาย
    โดยมีรางวัลมูลค่ากว่า 400,000 บาท และยังมีกิจกรรมอื่นๆ ที่น่าสนใจอีกมากมาย
    ซึ่งกิจกรรมดังกล่าวได้จัดเวียน 4 ภาค ดังนี้ ภาคกลาง ที่มหาวิทยาลัยเกษตรศาสตร์,
    ภาคเหนือ ที่มหาวิทยาลัยเชียงใหม่, ภาคใต้ ที่สถาบันราชภัฏนครศรีธรรมราช
    และภาคตะวันออกเฉียงเหนือ ที่มหาวิทยาลัยขอนแก่น

-   จัดรายการโทรทัศน์ “Read Around” ร่วมกับสถานีโทรทัศน์ดาวเทียม Money Channel
    ร่วมผลิตรายการหนังสือ “Read Around” เป็นรายการที่จะพาผู้ชมไปสัมผัสกับ หนังสือดี
    ที่ได้คัดสรรมาเพื่อการอ่านรอบด้าน รู้รอบตัว ชัวร์ในทุกย่างก้าวของชีวิต
    และพร้อมเรื่องราวดีๆ มากมาย เพื่อกระตุ้นให้คนไทยหันมาให้ความสำคัญกับการอ่านมากขึ้น
    โดยจะออกอากาศทุกวันจันทร์ - อาทิตย์ เวลา 11.45 - 12.00 น. ออกอากาศซ้ำ เวลา
    15.15 - 15.30 น. ความยาว 15 นาที ทางช่อง Money Channel, ช่อง True
    Visions 178 และเคเบิ้ลท้องถิ่นทั่วประเทศ
    นอกจากนี้ยังสามารถรับชมรายการย้อนหลังได้ที่www.youtube.com/readaroundtv และ
    www.se-ed.com/readaround

-   บริษัทฯ ได้จัดทำ โครงการปรับปรุงงาน A3 ซึ่งเป็นโครงการที่รณรงค์ให้พนักงานทั้งองค์กร
    ได้พิจารณาปรับปรุงงานของตนเอง หรืองานที่เกี่ยวข้องอย่างต่อเนื่อง
    ให้ทำงานได้มีประสิทธิผลมากขึ้น หรือลดขั้นตอนลง หรือทำให้ทุกคนที่เกี่ยวข้องมีความสุขมากขึ้น
    โดยผ่านการสรุปแนวคิดทั้งหมดบนกระดาษ A3 โดยไม่จำเป็นต้องรอคำสั่งจากผู้บริหาร
    อีกทั้งยังเป็นการพัฒนาภาวะผู้นำ และความมีส่วนร่วมของพนักงานในทุกระดับ
    ให้มีมุมมองในการพัฒนาองค์กร นอกจากนี้ยังเป็นการเปิดโอกาสให้พนักงาน
    และผู้บริหารได้แลกเปลี่ยนความคิดเห็นในการปรับปรุงพัฒนาองค์กรร่วมกัน
    โดยโครงการดังกล่าวได้เริ่มนำมาใช้งานตั้งแต่กลางปี พ.ศ. 2553

-   จัดทำระบบสั่งซื้อออนไลน์ สำหรับลูกค้า กลุ่มสถาบัน องค์กร และร้านหนังสือ
    ให้สามารถสั่งซื้อหนังสือที่บริษัทฯ เป็นผู้จัดจำหน่ายได้ที่ www.se-ed.com/wholesale
    เพื่ออำนวยความสะดวกให้ลูกค้านั้นสามารถสั่งซื้อได้รวดเร็ว
    และสามารถลดขั้นตอนการสั่งซื้อจากลูกค้ามายังบริษัทฯ
    พร้อมยังช่วยลดขั้นตอนการทำงานภายในองค์กร ให้สามารถทำงานได้รวดเร็วขึ้นอีกด้วย

-   จัดงานมหกรรมหนังสือแห่งชาติ ครั้งที่ 15 ปี พ.ศ. 2553 สำหรับหนังสือที่ได้รับความสนใจ
    เป็นหนังสือแนวบริหารธุรกิจ การเงิน การลงทุน และหนังสือที่นักเขียนมาแจกลายเซ็น เช่น
    อาจารย์ วีระ ธีรภัทร ผู้เขียนหนังสือ เรื่องเล่าจากมหากาพย์มหาภารตะ เล่ม 1-4, หนังสือ
    AX23 โดยครูพี่แนน (คุณอริสรา ธนาปกิจ), หนังสือวีเจขี้เล่า โดยวีเจจาก GMM แกรมมี่,
    หนังสือมองซีอีโอโลก โดยคุณวิกรม กรมดิษฐ์ เป็นต้น

-   โครงการประหยัดพลังงาน บริษัทฯ ได้ทำการเปลี่ยนหลอดไฟใหม่ทั้งหมดในคลังสินค้า
    เพื่อทดแทนหลอดไฟเดิมที่มีอายุการใช้งานมายาวนาน
    โดยการเปลี่ยนมาใช้หลอดฟลูออเรสเซนต์ รุ่น T5 ขนาด 28 วัตต์ แทนการใช้หลอดรุ่น T8
    เดิมที่มีขนาด 36 วัตต์ ซึ่งการเปลี่ยนหลอดไฟทั้งหมดในครั้งนี้
    สามารถช่วยประหยัดพลังงานไฟฟ้าได้ถึง 33% และนอกจากนี้ยังได้มีการใช้หลอด T5 HO
    ซึ่งเป็นหลอดไฟประเภทใหม่ที่มีรูปร่างคล้ายหลอดฟลูออเรสเซนต์ทั่วไป
    แต่ให้ความสว่างมากกว่า ทดแทนหลอดโซเดียมเดิม ที่มีอายุการใช้งานมาแล้วมากกว่า 5 ปี
    นอกจากนี้โครงการนี้จะช่วยเพิ่มความสว่างในการทำงาน
    ซึ่งส่งผลโดยอ้อมให้พนักงานรู้สึกตื่นตัวมากขึ้น

-   ได้รับรางวัลถ้วยพระราชทานสมเด็จพระเทพรัตนราชสุดาฯ สยามบรมราชกุมารี
    ในประเภทธุรกิจขนาดใหญ่
    ที่น้อมนำเอาหลักปรัชญาเศรษฐกิจพอเพียงมาประยุกต์ใช้ในการบริหารธุรกิจ
    จัดการประกวดผลงานตามปรัชญาของเศรษฐกิจพอเพียง ครั้งที่ 2 พ.ศ. 2553
    โดยเป็นบริษัทนอก SET50 บริษัทเดียวใน 5
    บริษัททั้งหมดที่ได้รับรางวัลในประเภทธุรกิจขนาดใหญ่

-   ได้รับรางวัล Corporate Social Responsibility Awards 2010
    (รางวัลบริษัทจดทะเบียนดีเด่นด้าน CSR หรือการรับผิดชอบต่อสังคมและสิ่งแวดล้อม) เมื่อวันที่
    19 พฤศจิกายน พ.ศ. 2553 จากการจัดประกวดโดยตลาดหลักทรัพย์แห่งประเทศไทย
    ร่วมกับวารสารการเงินธนาคาร โดยซีเอ็ดเป็นบริษัทจดทะเบียนนอก SET100
    รายเดียวที่ได้รับรางวัลนี้ติดต่อกัน 2 ปีซ้อน

-   ได้รับรางวัล Top Corporate Governance Report Awards 2010
    (รางวัลรายงานบรรษัทภิบาลดีเด่น) จากการจัดประกวดโดยตลาดหลักทรัพย์แห่งประเทศไทย
    ร่วมกับวารสารการเงินธนาคาร โดยซีเอ็ดเป็นบริษัทจดทะเบียน ในกลุ่มอุตสาหกรรมบริการ
    หมวดสื่อและสิ่งพิมพ์รายเดียวใน 10 บริษัทที่ได้รับรางวัลนี้ และได้รับรางวัลนี้ติดต่อกัน 2
    ปีซ้อน

-   ได้รับการประกาศผลรายงานประเมินการกำกับดูแลกิจการของบริษัทจดทะเบียน
    ในตลาดหลักทรัพย์ ประจำปี พ.ศ. 2553, 2552 และ 2551 (Corporate Governance
    Report of Thai Listed Companies 2010, 2009 and 2008) ว่าอยู่ในระดับ
    “ดีเลิศ” หรือ 5 ดาวติดต่อกัน 3 ปีซ้อน ว่าจัดการประเมินโดย
    สมาคมส่งเสริมสถาบันกรรมการบริษัทไทย (IOD), ตลาดหลักทรัพย์แห่งประเทศไทย
    และสำนักงาน ก.ล.ต. โดยซีเอ็ดเป็นบริษัทเดียว ในกลุ่มอุตสาหกรรมบริการ (Service)
    หมวดธุรกิจสื่อและสิ่งพิมพ์ ที่ได้รับการประเมินในระดับ “ดีเลิศ” ติดต่อกัน 3 ปีซ้อน

-   ได้รับการประเมินจาก สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
    ร่วมกับสมาคมบริษัทจดทะเบียน และสมาคมส่งเสริมผู้ลงทุนไทย
    ในเรื่องการจัดการประชุมใหญ่สามัญผู้ถือหุ้น (AGM) ประจำปี พ.ศ. 2553 อยู่ในเกณฑ์
    “ดีเยี่ยม และสมควรเป็นตัวอย่าง” ด้วยคะแนนเต็ม 100 คะแนน ติดต่อกัน 4 ปีซ้อน
    โดยบริษัทฯ เป็น 1 ใน 63 บริษัท ที่ได้คะแนนเต็ม 100 คะแนน
    ซึ่งมีบริษัทจดทะเบียนที่เข้าร่วมโครงการทั้งสิ้น 479 บริษัท

-   ได้รับการเสนอชื่อให้เป็น 1 ใน 19
    บริษัทของธุรกิจภาคเอกชนให้เข้าร่วมพิจารณารางวัลองค์กรโปร่งใส ซึ่ง จัดการประกวดโดย
    คณะกรรมการป้องกันและปราบปรามการทุจริตแห่งชาติ (ป.ป.ช.)
    เพื่อเป็นการสนับสนุนและส่งเสริมหน่วยงาน/องค์กร ให้มีคุณธรรม จริยธรรม ความโปร่งใส
    และการบริหารการจัดการตามหลักธรรมาภิบาล รวมทั้งการต่อต้านการทุจริต

3.2 ภาพรวมธุรกิจ บริษัทฯ ประกอบธุรกิจหลัก 5 ส่วน คือ

1.  ธุรกิจร้านหนังสือ โดยเป็นผู้ดำเนินงานร้าน ซีเอ็ดบุ๊คเซ็นเตอร์ และเครือข่าย ซึ่งได้แก่
    ร้านเครือข่ายซีเอ็ดบุ๊คเซ็นเตอร์ และศูนย์หนังสือมหาวิทยาลัยหลายแห่งที่บริษัทฯ
    เป็นผู้บริหารเอง ทั้งในกรุงเทพฯ และต่างจังหวัด
    รวมทั้งการบริหารพื้นที่ขายหนังสือในรูปแบบต่างๆ ในพื้นที่ศูนย์การค้า (มีสัดส่วนรายได้ประมาณ
    82% ของรายได้รวมปี พ.ศ. 2553)

2.  ธุรกิจรับจัดจำหน่ายหนังสือ โดยจัดจำหน่ายให้กับหนังสือที่บริษัทฯ ผลิตเอง และสำนักพิมพ์อื่น
    เพื่อจำหน่ายให้กับร้านหนังสือทั่วไป รวมทั้งช่องทางการขายอื่นๆ

3.  ธุรกิจสำนักพิมพ์ โดยผลิตหนังสือ วารสารเชิงวิชาการและสาระความรู้
    รับจ้างโฆษณาเพื่อจัดพิมพ์ลงในวารสารรายเดือนที่บริษัทฯ ผลิตขึ้น รับจ้างพิมพ์หนังสือ
    เป็นผู้จัดงานประจำปี Thailand Electronics & Industrial Technology
    และงานแสดงสินค้าทางเทคโนโลยีเฉพาะทางอีกหลายงาน

4.  SE-ED Learning Center เป็นธุรกิจที่เกี่ยวข้องกับการเผยแพร่ความรู้
    และกระตุ้นแรงบันดาลใจในการเรียนรู้ให้กับสังคมไทยผ่านการจัดค่ายเยาวชน SE-ED Kiddy
    Camp กิจกรรมการเรียนรู้สำหรับเยาวชน หลักสูตรการฝึกอบรม และสัมมนาสำหรับบุคคลทั่วไป

5.  โรงเรียนเพลินพัฒนา เป็นการร่วมลงทุน
    เพื่อสร้างเป็นโรงเรียนทางเลือกแนวใหม่ที่สอนในระดับเตรียมอนุบาล ถึงมัธยมศึกษาปีที่ 6
    ที่เน้นการจัดกระบวนการเรียนการสอนที่ยืดหยุ่นเพื่อพัฒนาศักยภาพให้นักเรียน
    ที่จะเติบโตเป็นกำลังสำคัญของประเทศในอนาคต

ในธุรกิจร้านหนังสือ, ธุรกิจรับจัดจำหน่ายหนังสือ และธุรกิจสำนักพิมพ์ทั้งสามส่วนนี้ บริษัทฯ
มีบทบาทในฐานะที่เป็นผู้นำตลาดรายใหญ่ของธุรกิจแต่ละส่วน
และธุรกิจทั้งห้าส่วนนี้แต่ละส่วนต่างเกื้อกูลซึ่งกันและกัน ทำให้เกิดความได้เปรียบในการแข่งขัน
และสามารถสร้างมูลค่าเพิ่มโดยรวมให้กับบริษัทฯ ได้เป็นอย่างดี

โครงสร้างการถือหุ้น บริษัท ซีเอ็ดยูเคชั่น จำกัด (มหาชน) บริษัทย่อย และบริษัทร่วม

ในปี พ.ศ. 2527 บริษัทฯ เข้าไปถือหุ้นร้อยละ 25 ในบริษัท เอ็ม แอนด์ อี จำกัด
ซึ่งมีทุนรับชำระแล้วเท่ากับ 400,000 บาท บริษัท เอ็ม แอนด์ อี จำกัด
ประกอบธุรกิจเป็นสำนักพิมพ์ โดยเป็นผู้ผลิตวารสารเทคนิค
และผลิตหนังสือวิชาชีพด้านวิศวกรรมศาสตร์ และมอบหมายให้บริษัทฯ เป็นผู้จัดจำหน่ายหนังสือให้

บริษัทฯ เข้าถือหุ้นร้อยละ 99.93 ในบริษัท ซีเอ็ดบุ๊คเซ็นเตอร์ จำกัด (จัดตั้งขึ้นเมื่อวันที่ 11
พฤษภาคม พ.ศ. 2544) ซึ่งมีทุนรับชำระแล้วเท่ากับ 100,000 บาท แต่มิได้ดำเนินธุรกิจใดๆ
เพราะมีวัตถุประสงค์เพื่อป้องกันบุคคลอื่นนำชื่อ ซีเอ็ดบุ๊คเซ็นเตอร์ ไปจดทะเบียนจัดตั้งบริษัทใหม่
ซึ่งอาจทำให้เกิดความเข้าใจผิด คิดว่าเป็นกิจการเดียวกันเท่านั้น

ในปี พ.ศ. 2546 บริษัทฯ เข้าถือหุ้นร้อยละ 28.75 ในบริษัท เพลินพัฒน์ จำกัด (จัดตั้งขึ้นเมื่อวันที่
25 กันยายน พ.ศ. 2545) ซึ่งมีทุนชำระเต็มมูลค่าหุ้น เท่ากับ 80,000,000 บาท และในปี พ.ศ.
2548 บริษัทฯ ได้เพิ่มสัดส่วนการถือหุ้นเป็นร้อยละ 48.82
จากทุนจดทะเบียนและทุนชำระแล้วจำนวน 170,000,000 บาท โดยในไตรมาส 4 ปี พ.ศ. 2552
คุณทนง โชติสรยุทธ์ กรรมการผู้จัดการ บริษัท ซีเอ็ดยูเคชั่น จำกัด (มหาชน)
ได้เข้าไปดำรงตำแหน่งรักษาการผู้อำนวยการของโรงเรียนเพลินพัฒนา
และได้ดำรงตำแหน่งผู้อำนวยการโรงเรียนเพลินพัฒนา ในปี พ.ศ. 2553 โดยบริษัท เพลินพัฒน์
จำกัด ประกอบกิจการโรงเรียนในนาม โรงเรียนเพลินพัฒนา ซึ่งตั้งอยู่บนถนนพุทธมณฑล สาย 2
เปิดสอนในระดับตั้งแต่ชั้นเตรียมอนุบาล จนถึงมัธยมศึกษาปีที่ 6
โดยเริ่มเปิดรับนักเรียนอย่างเป็นทางการ ในปีการศึกษา 2547
ซึ่งถือเป็นการรวมตัวครั้งสำคัญของผู้ที่รักงานการศึกษากว่า 70 คน จากกลุ่มต่างๆ ได้แก่ พ่อแม่
ผู้ปกครอง คุณครู นักวิชาการ ผู้บริหารโรงเรียน
ร่วมกับองค์กรเอกชนที่มีบทบาทสำคัญในสถาบันครอบครัวและการศึกษา
เพื่อสร้างสรรค์โรงเรียนต้นแบบแนวคิดใหม่ ที่สามารถสร้างเยาวชนที่มีคุณภาพให้กับประเทศ

บริษัท เพลินพัฒน์ จำกัด มีผู้ถือหุ้นรายใหญ่ ณ วันที่ 31 ธันวาคม พ.ศ. 2553 ดังนี้

  ------------------------------- ---------------------- -----------------
  ผู้ถือหุ้นรายใหญ่                     จำนวนหุ้นที่รับชำระแล้ว      สัดส่วนถือหุ้น (%)

  1. บริษัท ซีเอ็ดยูเคชั่น จำกัด (มหาชน)  8,300,000              48.82

  2. นายฤทธิ์ ธีระโกเมน              2,000,000              11.76

  3. บริษัท รักลูก แฟมิลี่ กรุ๊ป จำกัด      700,000                4.12

  4. นางธิดา พิทักษ์สินสุข              400,000                2.35

  5. นางสาวกรองทอง บุญประคอง       400,000                2.35
  ------------------------------- ---------------------- -----------------

3.3 โครงสร้างรายได้รวมตามผลิตภัณฑ์และบริการ (จำแนกตามช่องทางการขาย)

  -------------------------------- ------------- ------------- ------- ----------- ------- ------------------------------------ -------
                                   ดำเนินการโดย   งบการเงินรวม                               งบการเงินซึ่งแสดงเงินลงทุนตามวิธีส่วนได้เสีย   

                                                 ปี 2553                ปี 2552              ปี 2551                               

                                                 พันบาท         %       พันบาท       %       พันบาท                                %

  รายได้จากธุรกิจหนังสือ                                                                                                             

  - ขายปลีก¹                        บริษัทฯ         4,234,476     81.88   3,844,336   82.25   3,639,972                            82.30

  - ขายส่ง²                         บริษัทฯ         678,861       13.12   658,579     14.09   613,466                              13.87

  - รับจ้างพิมพ์                       บริษัทฯ         10,641        0.21    14,510      0.31    16,500                               0.37

  รวม                                            4,923,978     95.21   4,517,425   96.65   4,269,938                            96.54

  กลุ่มวารสาร³                       บริษัทฯ         70,354        1.36    78,333      1.68    100,064                              2.26

  รายได้ค่าธรรมเนียมการศึกษาและบริการ   บริษัทย่อย       108,990       2.11    25,068*     0.54    -                                    -

  รายได้อื่นๆ                         บริษัทฯ         68,469        1.32    52,865      1.13    52,995                               1.20
                                   และบริษัทย่อย                                                                                   

  รวมรายได้                                       5,171,791     100     4,673,691   100     4,422,997                            100
  -------------------------------- ------------- ------------- ------- ----------- ------- ------------------------------------ -------

หมายเหตุ ¹ ขายปลีก หมายถึง รายได้จากการขายที่เครือข่ายร้านซีเอ็ดบุ๊คเซ็นเตอร์

  ² ขายส่ง หมายถึง รายได้จากการขายส่งหนังสือและวารสารที่บริษัทฯ ผลิตเอง
  และที่รับจัดจำหน่าย ไปให้แก่ร้านหนังสืออื่น และช่องทางการขายอื่น เช่น สถาบันการศึกษา
  ห้องสมุด เป็นต้น

  ^(1 และ 2) มูลค่าขายของหนังสือที่บริษัทฯ ผลิตเอง ในปี พ.ศ. 2553, 2552 และ 2551
  คิดเป็นร้อยละ 7.36, 7.55 และ 6.92 ของรายได้จากการขาย ตามลำดับ

  ³ รายได้กลุ่มวารสาร ได้แก่ รายได้จากการขายโฆษณา, การจัดค่าย SE-ED Kiddy Camp,
  การจัดงานสัมมนาทางวิชาการ และขายสินค้าทางด้านเทคโนโลยี

  * ไตรมาส 4 ปี พ.ศ. 2552 บริษัทฯ มีการจัดทำงบการเงินรวมระหว่างบริษัทฯ กับบริษัท
  เพลินพัฒน์ จำกัด ซึ่งเป็นผู้ดำเนินกิจการ โรงเรียนเพลินพัฒนา โดยมีผลสืบเนื่องมาจากการที่
  คุณทนง โชติสรยุทธ์ กรรมการผู้จัดการบริษัทฯ
  ได้เข้าไปดำรงตำแหน่งผู้อำนวยการโรงเรียนเพลินพัฒนา ส่งผลให้บริษัทฯ
  มีอำนาจในการควบคุมนโยบายการดำเนินงานและการเงิน